लौकी से बनाएं पोस्तो, अचारी पुलाव के साथ-साथ आजमाएं कर्नाटक की मशहूर थट्टे इडली
लौकी पोस्तो​​​​​​​ क्या चाहिए लौकी- 250 ग्राम, घी- 2 बड़े चम्मच, जीरा- 1 छोटा चम्मच, हल्दी पाउडर- 1 छोटा चम्मच, धनिया पाउडर- 1 छोटा चम्मच, लाल मिर्च पाउडर- 1 छोटा चम्मच, नमक, हरी मिर्च- 1, अदरक- 1 छोटा-सा टुकड़ा, गरम मसाला- 1 छोटा चम्मच, खसखस
लौकी पोस्तो​​​​​​​
क्या चाहिए
लौकी- 250 ग्राम, घी- 2 बड़े चम्मच, जीरा- 1 छोटा चम्मच, हल्दी पाउडर- 1 छोटा चम्मच, धनिया पाउडर- 1 छोटा चम्मच, लाल मिर्च पाउडर- 1 छोटा चम्मच, नमक, हरी मिर्च- 1, अदरक- 1 छोटा-सा टुकड़ा, गरम मसाला- 1 छोटा चम्मच, खसखस दाना- 2 छोटे चम्मच, काजू- 3-4, मगज़- 1 बड़ा चम्मच।
ऐसे बनाएं
​​​​​​​लौकी को छीलकर, थोड़े छोटे, पतले और लंबे आकार में टुकड़े काटें। खसखस दाना, काजू, मगज़ को थोड़े पानी में 5-6 घंटे या रातभर भिगोकर रखें। इसमें हरी मिर्च, अदरक डालकर चिकना पीस लें। कड़ाही में घी गर्म करके जीरा तड़काएं। कटी हुई लौकी व नमक डालकर पानी के छीटें डालें और ढककर लौकी को 70 फ़ीसदी पकाएं। इसमें हल्दी पाउडर, लालमिर्च पाउडर, धनिया पाउडर, गरम मसाला पाउडर डालकर एक मिनट तक और पकाएं। खसखस दाना का पेस्ट डालें। अब ज़रूरत के हिसाब से थोड़ा-सा पानी डाल दें और ढककर धीमी आंच पर पकाएं। लौकी पूरी तरह पक जाए तब एक मिनट के लिए इसे तेज़ आंच पर भूनें। तैयार है लौकी पोस्तो। हरा धनिया डालकर परोसें।
थट्टे इडली​​​​​​​​​​​​​​
क्या चाहिए
उड़द दाल- 1 कप, चावल- 2 कप, पोहा- 1/2 कप, घी- थोड़ा-सा, गन पाउडर- 1/2 छोटा चम्मच, नमक।
ऐसे बनाएं
​​​​​​​उड़द दाल व चावल को धोकर पानी में 4-5 घंटे के लिए भिगोकर रखें। पोहे को धोकर पांच मिनट रखें। इनका पानी निथारकर मिक्सर में एक साथ चिकना पीस लें। ये पेस्ट न ज़्यादा पतला हो न ज़्यादा गाढ़ा। इसे गहरे बर्तन में डालकर 8-9 घंटे के लिए गर्म स्थान में रखें ताकि खमीर आ जाए। इसमें नमक मिलाएं और थट्टे इडली के स्टैंड या थोड़ी चौड़ी और गहरी प्लेट को तेल से चिकना करें। तैयार बैटर इसमें डालकर 10-12 मिनट भाप में पकाएं। बनी हुई इडली के ऊपर घी डालकर गन पाउडर फैलाएं और नारियल चटनी, सांभर के साथ परोसें।
गन पाउडर की विधि- मोटे तल के पैन में 1/2 कप चना दाल व 1/4 कप उड़द दाल को धीमी आंच पर गुलाबी भूनें। 1/4 कप सफ़ेद तिल डालकर हल्का-सा भूनें। इसे निकाल ठंडा कर लें। इसी पैन में 8-9 कश्मीरी लाल मिर्च, 1 छोटा चम्मच जीरा, 1/2 छोटा चम्मच राई, 1 बड़ा चम्मच मेथी दाना, 1 बड़ा चम्मच साबुत धनिया, 1/2 कप कढ़ी पत्ता और 1 छोटा चम्मच काली मिर्च भूनें। इसे भी ठंडा कर लें। सारी सामग्री को नमक, 1/2 छोटा चम्मच हींग और 1 बड़ा चम्मच लाल मिर्च पाउडर डालकर पीसें। गन पाउडर हवा बंद डिब्बे में स्टोर करें।
अचारी पुलाव
क्या चाहिए
चावल- 1 कटोरी, सरसों का तेल- 2 बड़े चम्मच, कच्चा आम- 1 मध्यम आकार का कद्दूकस किया, आलू- 4-5 छोटे आकार के (आलू बड़े हैं तो काट लें), नमक, हल्दी पाउडर- 1 छोटा चम्मच, लाल मिर्च पाउडर- 1 बड़ा चम्मच, साबुत धनिया- 1 छोटा चम्मच, जीरा- 1 छोटा चम्मच, सौंफ- 1 छोटा चम्मच, राई- 1 छोटा चम्मच, मेथी दाना- 1 छोटा चम्मच, कलौंजी- 1 छोटा चम्मच, हरा धनिया- 1/2 कटोरी कटा हुआ, पुदीने की पत्तियां- थोड़ी-सी।
ऐसे बनाएं
​​​​​​​पुलाव बनाने के 20 मिनट पहले चावल को पानी में भिगो दें। कुकर में तेल गर्म करके चुटकीभर नमक मिलाकर धुआं उठने दें। आलुओं को छीलकर उन्हें कांटे से थोड़ा-थोड़ा गोद दें। इन्हें तेल में डालकर सुनहरा तल लें। इसमें एक-एक करके सभी मसाले डालकर भून लें। आम और नमक मिलाएं। अब चावल डालकर धीमी आंच पर हल्के हाथों से चलाते हुए एक मिनट भूनें। कटा हरा धनिया व पुदीना मिलाएं। 2 कटोरी पानी डालकर कुकर बंद करें। 1 सीटी आने पर आंच से हटा लें। तैयार अचारी पुलाव को चटनी, दही या रायता के साथ परोसें।